Mette Frederiksen (S), 2012-12-13:
Tak for det.
Indledningsvis vil jeg gerne sige, at jeg nærer stor sympati for den problemstilling, som Enhedslisten adresserer med beslutningsforslaget her.
Det er jo et beslutningsforslag, der lægger op til at ændre på den gældende lovgivning, der er tilbage fra 2007 – som i øvrigt blev vedtaget af et enstemmigt Folketing – og som dengang betød, at der blev indført nogle forbedringer for arbejdsskadede lønmodtagere i Danmark.
Der var en del diskussion, op til at loven blev ændret i 2007.
Og der var på det tidspunkt et ønske blandt flere partier, herunder mit eget, nemlig Socialdemokratiet, om, at den lovgivning, der blev vedtaget i 2007 også ville kunne komme til at foregå med tilbagevirkende kraft for en gruppe af mennesker, hvor der ikke var blevet dispenseret fra 1-års-reglen.
Jeg forstår godt den diskussion, og jeg forstår også godt ønsket om at hjælpe den gruppe af mennesker, men jeg vil også sige, at jeg betragter det som afsluttet, på den måde, at det, Folketingets partier kunne blive enige om dengang, var at ændre praksis fremadrettet med lovgivning.
Det er jo også normalt den måde, vi laver lovgivning på i Danmark.
Jeg anerkender fuldt ud diskussionen før, altså de holdninger, der var i den daværende opposition, men jeg tror også, man kan sige, at Folketinget er gået ind i den her lovændring med helt åbne øjne, i forhold til hvilken persongruppe der vil blive omfattet.
Når vi så kigger på det i dag, har jeg sådan set ikke nogen grund til mere at sætte spørgsmålstegn ved, om den lovgivning, vi har i dag, er god nok fremadrettet.
Skal vi lovgive med tilbagevirkende kraft, er det også noget, man bliver nødt til at forholde sig til mere principielt.
Og så bliver man selvfølgelig også nødt til at forholde sig til, at det er vurderingen, at hvis beslutningsforslaget her vedtages, vil det koste omkring 400 mio. kr. at gennemføre.
Og det er ikke et beløb, jeg kan se nogle muligheder for at tilvejebringe i den nuværende situation, hvad enten beløbet ønskes tilvejebragt, ved at vi skal afsætte pengene på finansloven eller ved at hæve omkostningerne for erhvervslivet.
Der er taget en række initiativer for at sikre, at flest mulige arbejdsskader anmeldes i dag, sådan at tilskadekomne i videst muligt omfang får den erstatning, som de har ret til.
Her i 2012 er der en arbejdsgruppe bestående af arbejdsmarkedets parter, som har anbefalet en række initiativer, der kunne understøtte, at flere erhvervssygdomme bliver anmeldt.
Og på baggrund af de anbefalinger fra arbejdsgruppen har Arbejdsskadestyrelsen udarbejdet en handlingsplan, som er ved at blive implementeret.
Eksempelvis er der udsendt breve til ca. 2.000 læger med vejledning om anmeldelsesreglerne.
Sideløbende med det her er selvfølgelig både Arbejdstilsynet og Arbejdsskadestyrelsen i øjeblikket i dialog med arbejdsmarkedets sparter om anmeldelse af arbejdsulykker.
Derudover er arbejdsskadesikringsloven ændret, sådan at det nu er muligt for Arbejdsskadestyrelsen at udstede administrative bøder til bl.a. arbejdsgivere, der ikke overholder pligten til at anmelde en arbejdsulykke rettidigt.
Jeg har selvfølgelig bedt Arbejdsskadestyrelsen om at følge udviklingen på det her område tæt med henblik på at vurdere, om vi kan foretage yderligere initiativer.
På den baggrund kan vi ikke støtte det fremsatte beslutningsforslag.